ส่วนที่ 1

ข้อมูลสรุป (Executive Summary)

บริษัทศรีอยุธยาประกันภัย จำกัด (มหาชน) ประกอบธุรกิจรับประกันวินาศภัยทุกประเภทได้แก่
การรับประกันอัคคีภัย ภัยทางทะเลและขนส่ง ภัยเบ็ดเตล็ด และภัยรถยนต์ บริษัทมีสาขาทั้งสิ้น 11
สาขาได้แก่ สาขาหาดใหญ่ ระยอง ภูเก็ต ขอนแก่น เชียงใหม่ นครราชสีมา นครสวรรค์ พิษณุโลก
อุบลราชธานี สุราษฎร์ธานี และนครปฐม ซึ่งเปิดให้บริการแก่ลูกค้าในส่วนภูมิภาค
และติดต่อประสานงานกับตัวแทนนายหน้าและสาขาต่างๆของธนาคารกรุงศรีอยุธยา จำกัด (มหาชน)
ทั่วประเทศให้เป็นไปโดยสะดวกและรวดเร็วยิ่งขึ้น นอกจากนี้บริษัทยังมีอีก 6
สาขาเฉพาะเพื่อบริการชดใช้ค่าสินไหมทดแทน ซึ่งเปิดบริการที่จังหวัดชลบุรี สระบุรี สุรินทร์
เชียงราย อุดรธานี และกระบี่

เศรษฐกิจไทยโดยรวมในปี 2549 ขยายตัวร้อยละ 5 สูงกว่าปี 2548 ซึ่งขยายตัวร้อยละ 4.5
เนื่องจากปริมาณการส่งออกที่ขยายตัวได้ดีกว่าในปี 2548 ในขณะที่ปริมาณการนำเข้าลดลง
ซึ่งเป็นไปตามภาวะการบริโภคและการลงทุนภาคเอกชนที่ชะลอตัว
เนื่องจากราคาน้ำมันที่สูงขึ้นส่งผลให้อัตราเงินเฟ้อสูง อัตราดอกเบี้ยที่ปรับเพิ่มขึ้น
และความกังวลต่อสถานการณ์ภายในประเทศทั้งความไม่สงบในภาคใต้และความไม่แน่นอนทางการเมือง
ซึ่งส่งผลให้ความเชื่อมั่นของประชาชนและนักลงทุนลดลง ภาวะตลาดของธุรกิจประกันวินาศภัยในปี
2549 ยังคงมีการแข่งขันกันอย่างรุนแรงโดยเฉพาะด้านราคา
แต่บริษัทยังคงยึดนโยบายรับงานที่มีคุณภาพ
อีกทั้งการให้ความสำคัญกับการพัฒนาประสิทธิภาพการให้บริการ เพื่อให้ลูกค้าได้รับบริการที่ดีที่สุด
พร้อมทั้งจัดให้มีการพัฒนาทรัพยากรบุคคลอย่างสม่ำเสมอทั้งทางด้านประกันภัย การบริหารจัดการ
และการให้บริการ ในปี 2549 บริษัทได้จัดให้มีการอบรมความรู้เกี่ยวกับการบริหารความเสี่ยง
มีการจัดทำนโยบายและแนวทางการบริหารจัดการความเสี่ยงด้านปฏิบัติการและด้านเครดิต
นอกจากนี้บริษัทยังให้ความสำคัญกับระบบการควบคุมภายในทั้งการควบคุมทางการเงิน
การดำเนินงาน การกำกับดูแลการปฏิบัติงาน
และบริษัทมีการจัดตั้งฝ่ายตรวจสอบภายในซึ่งทำหน้าที่ในการตรวจสอบการปฏิบัติตามระบบการควบคุมภายในที่วางไว้
รายละเอียดได้กล่าวไว้แล้วในหัวข้อเรื่องการควบคุมภายใน

สำหรับการลงทุนในปี 2549 ทางด้านการลงทุนในตลาดหลักทรัพย์ฯ ดัชนีตลาดหลักทรัพย์ฯในปี 2549
มีความผันผวนโดยมีปัจจัยที่สำคัญคือการเคลื่อนไหวของราคาน้ำมันและทิศทางดอกเบี้ยทั่วโลก
นอกจากนี้ค่าเงินบาทที่แข็งค่าขึ้นซึ่งทำให้ธนาคารแห่งประเทศไทยมีความกังวลเกี่ยวกับค่าเงินบาทที่แข็งค่าขึ้นและได้ออกมาตรการที่หวังจะช่วยให้ค่าเงินบาทอ่อนค่าลงบ้าง
เพื่อช่วยผลักดันธุรกิจส่งออกซึ่งเป็นภาคธุรกิจที่มีอัตราการเจริญเติบโตสูงในช่วงตลอดปีนี้
โดยธนาคารแห่งประเทศไทยได้ออกมาตรการสกัดเงินทุนเก็งกำไรไหลเข้าระยะสั้น
เพื่อลดความผันผวนของค่าเงินบาท ด้วยการให้ธนาคารพาณิชย์กันสำรอง 30%
ของเงินทุนนำเข้าจากต่างประเทศที่อายุต่ำกว่า 1 ปี ทำให้ในวันที่ 19 ธันวาคม 2549
ดัชนีตลาดหลักทรัพย์ฯปรับลดลงจนทำจุดต่ำสุดที่ระดับ 587.92 ลบไป 108.41 และกลับมาปิดที่ระดับ
622.14 ต่อมาทางธนาคารแห่งประเทศไทยเริ่มมีการประกาศผ่อนคลายกฎนี้
ทำให้ดัชนีตลาดหลักทรัพย์ฯปรับตัวเพิ่มขึ้นเล็กน้อยและปิดที่ระดับ 679.84 เมื่อตอนสิ้นปี 2549
ลดลงจาก ณ สิ้นปี 2548 ที่ดัชนีตลาดหลักทรัพย์ฯ ปิดที่ระดับ 713.73

ในการดำเนินธุรกิจของบริษัท มีความเสี่ยงหลายด้านที่บริษัทต้องเผชิญ อันได้แก่
ความเสี่ยงด้านการประกันภัย ความเสี่ยงด้านการเปลี่ยนแปลงมูลค่าของเงินลงทุน
ความเสี่ยงด้านเครดิต ความเสี่ยงด้านปฏิบัติการ ความเสี่ยงด้านการขาดสภาพคล่อง
และความเสี่ยงจากการพึ่งพิงลูกค้ารายใหญ่
รายละเอียดได้เปิดเผยไว้แล้วในหัวข้อเรื่องปัจจัยความเสี่ยง

ผลประกอบการของบริษัทในปี 2549 บริษัทมีเบี้ยประกันภัยรับ 1,615.64 ล้านบาท เพิ่มขึ้นจากปี
2548 ในอัตราร้อยละ 9.42 ค่าสินไหมทดแทนที่เกิดขึ้นระหว่างปีมีจำนวน 485.81 ล้านบาท
คิดเป็นอัตราการจ่ายค่าสินไหมทดแทนร้อยละ 47.65 ของเบี้ยประกันภัยที่ถือเป็นรายได้
เพิ่มขึ้นจากปี 2548 ซึ่งมีอัตราการจ่ายค่าสินไหมทดแทนร้อยละ 45.50
กำไรจากการรับประกันภัยมีจำนวน 351.86 ล้านบาท เพิ่มขึ้นจากปี 2548 ในอัตราร้อยละ 22.15
รายได้จากการลงทุนสุทธิในปี 2549 ซึ่งประกอบด้วยดอกเบี้ยและเงินปันผล มีจำนวน 241.55
ล้านบาท เพิ่มขึ้นจากปี 2548 ซึ่งมีจำนวน 215.15 ล้านบาท เพิ่มขึ้นจำนวน 26.40
ล้านบาทหรือคิดเป็นอัตราร้อยละ 12.27 กำไรจากการลงทุนในหลักทรัพย์ในปี 2549 มีจำนวน
57.12 ล้านบาท เพิ่มขึ้นจากปี 2548 ซึ่งมีจำนวน 28.85 ล้านบาท เพิ่มขึ้นจำนวน 28.27
ล้านบาทหรือคิดเป็นอัตราร้อยละ 97.95
นอกจากนี้ในปีที่แล้วบริษัทยังมีผลขาดทุนจากการด้อยค่าของเงินลงทุนในหลักทรัพย์เผื่อขายจำนวน
72.49 ล้านบาท ส่งผลให้กำไรจากการลงทุนของปี 2549 ซึ่งมีจำนวนรวมทั้งสิ้น 298.67 ล้านบาท
เพิ่มขึ้นจากปี 2548 ซึ่งมีจำนวน 171.52 ล้านบาท เพิ่มขึ้นจำนวน 127.15
ล้านบาทหรือคิดเป็นอัตราร้อยละ 74.13 ดังนั้นอัตราผลตอบแทนจากการลงทุนในปี 2549
จึงเพิ่มขึ้นจากปี 2548 ซึ่งมีอัตราร้อยละ 2.84 เป็นอัตราร้อยละ 5.00

ในปี 2549 บริษัทมีกำไรก่อนหักภาษีเงินได้รวมทั้งสิ้น 417.82 ล้านบาท
และเมื่อหักภาษีเงินได้นิติบุคคลจำนวน 57.33 ล้านบาท บริษัทมีกำไรสุทธิ 360.49 ล้านบาท
เพิ่มขึ้นจากปี 2548 จำนวน 145.71 ล้านบาทหรือคิดเป็นร้อยละ 67.84
เนื่องมาจากบริษัทมีกำไรจากการรับประกันภัยเพิ่มขึ้นจากปีก่อนจำนวน 63.80 ล้านบาท
หรือคิดเป็นร้อยละ 22.15 รายได้จากการลงทุนสุทธิเพิ่มขึ้นจากปีก่อนจำนวน 26.40
ล้านบาทหรือคิดเป็นร้อยละ 12.27 และกำไรจากการลงทุนในหลักทรัพย์เพิ่มขึ้นจากปีก่อนจำนวน
28.27 ล้านบาทหรือคิดเป็นร้อยละ
97.95ในขณะที่ปีที่แล้วบริษัทมีขาดทุนจากการด้อยค่าของเงินลงทุนในหลักทรัพย์เผื่อขาย - หุ้นสามัญ
จำนวน 72.49 ล้านบาท นอกจากนี้ในปี 2549 บริษัทยังมีรายได้อื่นเพิ่มขึ้นจากปี 2548 จำนวน
19.82 ล้านบาท หรือคิดเป็นร้อยละ 809.78
เนื่องจากบริษัทได้รับเงินชดเชยค่าใช้จ่ายบางส่วนของเจ้าหน้าที่ชาวต่างชาติจากบริษัทที่เคยเป็นผู้ถือหุ้นของบริษัทจำนวน
16.42 ล้านบาท สำหรับกำไรต่อหุ้นปี 2549 มีจำนวน 1.44 บาท เพิ่มขึ้น 0.58 บาทต่อหุ้นจากปี
2548 ซึ่งมีกำไรต่อหุ้น 0.86 บาท ส่งผลให้บริษัทมีอัตราผลตอบแทนผู้ถือหุ้นร้อยละ 6.66 ในปี
2549 เพิ่มขึ้นจากปี 2548 ซึ่งมีอัตราร้อยละ 4.03

ในปี 2549
บริษัทได้เปลี่ยนนโยบายการบัญชีเกี่ยวกับเงินสำรองสำหรับเบี้ยประกันภัยที่ยังไม่ถือเป็นรายได้ของบริษัทสำหรับการเอาประกันภัยต่อกับผู้ประกอบธุรกิจประกันวินาศภัยในต่างประเทศ
จากวิธีการบัญชีเดิมที่บันทึกการจัดสรรเงินสำรองสำหรับเบี้ยประกันภัยดังกล่าว
เป็นวิธีการบัญชีใหม่ซึ่งไม่บันทึกการจัดสรรเงินสำรองสำหรับเบี้ยประกันภัยดังกล่าวในงบการเงินสำหรับปี
2549 เนื่องจากบริษัทได้โอนความเสี่ยงที่เกี่ยวข้องจากการรับประกันภัยไปให้ผู้รับประกันภัยต่อแล้ว
และเป็นไปตามหนังสือของกรมการประกันภัยเรื่อง
“วิธีการบันทึกบัญชีเงินสำรองสำหรับเบี้ยประกันที่ยังไม่ตกเป็นรายได้ของบริษัท” ลงวันที่ 7 กันยายน
2549 ทำให้บริษัทต้องปรับย้อนหลังงบการเงินสำหรับปี 2548 เพื่อใช้ในการเปรียบเทียบ

นอกจากนี้ในปี 2548 บริษัทได้เปลี่ยนแปลงนโยบายการบัญชีเกี่ยวกับภาษีเงินได้
จากเดิมบันทึกตามเกณฑ์คงค้างซึ่งคำนวณจากกำไรสุทธิเพื่อเสียภาษีประจำปี
มาเป็นการถือปฏิบัติตามมาตรฐานการบัญชีไทยฉบับที่ 56 เรื่อง การบัญชีเกี่ยวกับภาษีเงินได้
ซึ่งค่าใช้จ่ายภาษีเงินได้คำนวณจากกำไรทางภาษีเงินได้คูณด้วยอัตราภาษีเงินได้ตามกฎหมายตามที่ประกาศใช้
ณ วันที่ในงบดุล
และปรับปรุงด้วยผลกระทบที่เกิดจากการบันทึกบัญชีตามวิธีการบัญชีภาษีเงินได้รอการตัดบัญชี
ทำให้บริษัทต้องปรับย้อนหลังงบการเงินปี 2547
ที่นำมาเปรียบเทียบเสมือนว่าบริษัทได้ถือปฏิบัติตามนโยบายการบัญชีใหม่เกี่ยวกับภาษีเงินได้รอการตัดบัญชีมาโดยตลอด

ณ สิ้นปี 2549 บริษัทมีสินทรัพย์รวม 6,478.82 ล้านบาท และส่วนของผู้ถือหุ้น 5,324.03 ล้านบาท
โดยมีทุนจดทะเบียน 500 ล้านบาทและทุนที่ออกและชำระแล้ว 250 ล้านบาท มูลค่าหุ้นที่ตราไว้หุ้นละ
1 บาท

บริษัทศรีอยุธยาประกันภัย จำกัด(มหาชน)
มีนโยบายในการดำเนินธุรกิจที่เน้นการเจริญเติบโตอย่างมีคุณภาพควบคู่กับความมั่นคงของบริษัท
ตลอดระยะเวลา 56 ปีที่ผ่านมา
บริษัทได้เติบโตอย่างมั่นคงโดยยังคงรักษาไว้ซึ่งปรัชญาในการประกอบธุรกิจด้วยความระมัดระวังเพื่อความมั่นคงและเน้นประสิทธิภาพการให้บริการแก่ลูกค้าโดยยึดหลักความซื่อสัตย์สุจริต
ยุติธรรมและจริงใจ ซึ่งบริษัทได้ยึดถือมาโดยตลอด